CELEX: 52014XG0201(01)
Language: lv
Date: 2014-02-01 00:00:00
Title: Padomes secinājumi par efektīvu izglītības vadību

1.2.2014   
            
            
               LV
            
            
               Eiropas Savienības Oficiālais Vēstnesis
            
            
               C 30/2
            
         Padomes secinājumi par efektīvu izglītības vadību (1)
   
   2014/C 30/02
   EIROPAS SAVIENĪBAS PADOME,
   TĀ KĀ:
   
               1.
            
            
               Padomes 2009. gada 26. novembra secinājumos par skolotāju un skolu vadītāju profesionālo pilnveidošanos atzīts, ka efektīva skolas vadība ir būtisks apstāklis, kas veido vispārējo mācīšanas un mācīšanās vidi, palielina centību un sniedz atbalstu skolniekiem, vecākiem un skolas darbiniekiem, tādējādi veicinot sasniegumu līmeņa paaugstināšanos, un ka tādēļ būtiski nodrošināt to, lai skolu vadītājiem piemīt vai ir iespējas izkopt spējas un īpašības, kas vajadzīgas, lai uzņemtos pieaugošu uzdevumu skaitu, ar ko viņi sastopas;
            
         
               2.
            
            
               Eiropadomes 2012. gada 13. un 14. decembra secinājumos Padome, dalībvalstis un Komisija tika aicinātas nodrošināt ātru rīcību, atbildot uz ierosmi “Izglītības pārvērtēšana”, un nākamajos – 2013. gada 15. februāra – Padomes secinājumos “par ieguldījumiem izglītībā un apmācībā – atbilde uz paziņojumu”“Izglītības pārvērtēšana” dalībvalstis tika aicinātas pārskatīt un stiprināt skolotāju profesijas, tostarp skolu vadītāju, profesionālo profilu un visā pilnībā izmantot sadarbības un savstarpējas mācīšanās potenciālu, kas izveidots atvērtās koordinācijas metodes ietvaros;
            
         
               3.
            
            
               stratēģijā “Eiropa 2020” un jo īpaši 2013. gada izaugsmes pētījumā dalībvalstis tiek aicinātas saglabāt izaugsmes potenciālu, piešķirot prioritāti ieguldījumiem izglītības un apmācības jomā un, kad vien iespējams, tos stiprinot, reizē nodrošinot šādu izdevumu efektivitāti,
            
         UN ŅEMOT VĒRĀ:
   
               —
            
            
               Lietuvas prezidentūras konferenci par “Izglītības vadību”, kura notika 2013. gada 9. un 10. septembrī Viļņā un nodrošināja platformu pārstāvjiem no ES dalībvalstīm, kandidātvalstīm un EBTA valstīm kopā ar Eiropas Komisiju, lai piedalītos politikas debatēs par šo nozīmīgo tematu,
            
         
               —
            
            
               
                  Comenius konferenci “Jūsu skolas pilnveidošana ar ES programmas palīdzību, konference skolu vadītājiem”, kura notika 2013. gada 11. un 12. oktobrī Viļņā,
            
         AR INTERESI ŅEM VĒRĀ:
   Komisijas paziņojumu “Izglītības atvēršana” (2), kurā dalībvalstis mudinātas sekmēt un attīstīt novatorisku mācīšanu un mācīšanos visiem, pienācīgi izmantojot jaunās tehnoloģijas un atvērtos izglītības resursus,
   UZSVER:
   
               1.
            
            
               tā kā Eiropas izglītības un apmācības sistēmas ir būtiski izaugsmes, konkurētspējas un sociālās kohēzijas dzinuļi zināšanu sabiedrībā, tām visos līmeņos nepieciešama spēcīga un efektīva vadība. Šodienas izglītības vadītājiem jāveic virkne dažādu problemātisku uzdevumu, viņi ir atbildīgi ne tikai par mācīšanas kvalitātes uzlabošanu un sasniegumu līmeņa paaugstināšanu, bet arī par cilvēkresursu un finanšu resursu vadību;
            
         
               2.
            
            
               izglītības vadībā ir vajadzīgas augsti attīstītas prasmes, ko balsta pamatvērtības. Tā prasa profesionālu atdevi, spēju motivēt un iedvesmot, kā arī pārdomātu pārvaldību un prasmes pedagoģijā un saziņā. Labi izglītības vadītāji izkopj stratēģisku redzējumu savām iestādēm, rāda piemēru gan audzēkņiem, gan skolotājiem, un ir svarīgs faktors, radot efektīvu un pievilcīgu vidi, kas veicina mācīšanos. Viņi ir arī svarīgi dalībnieki efektīvu saikņu veidošanā starp dažādiem izglītības un apmācības līmeņiem, ģimenēm, darba pasauli un vietējo kopienu, ko vieno kopīgs mērķis – palielināt audzēkņu sasniegumus;
            
         
               3.
            
            
               tādējādi ir ārkārtīgi svarīgi izglītības iestāžu vadības amatiem atlasīt, pieņemt darbā, sagatavot un noturēt viskompetentākos darbiniekus, kā arī nodrošināt labvēlīgus apstākļus to profesionālajai izaugsmei, un šis uzdevums prasa lielu vērību no lēmumu pieņēmēju puses;
            
         
               4.
            
            
               izglītības vadība var būt efektīva, ja:
               
                           —
                        
                        
                           izglītības vadītāji spēj koncentrēties galvenokārt uz mācīšanas un mācīšanās kvalitātes uzlabošanu savā iestādē, reizē nodrošinot vienlīdzību,
                        
                     
                           —
                        
                        
                           vadība ir balstīta uz skaidri definētām lomām,
                        
                     
                           —
                        
                        
                           tā pieņem uz sadarbību vērstu un iekļaujošu pieeju,
                        
                     
                           —
                        
                        
                           tā spēj atzīt darbinieku stiprās puses un prasmes un uzticēt tiem vadošus pienākumus,
                        
                     
                           —
                        
                        
                           tā spēj piešķirt līdzekļus un izpētīt novatoriskas mācīšanas metodes, un
                        
                     
                           —
                        
                        
                           tā paliek pilnīgā ne tikai valsts, bet arī vietējo un reģionālo iestāžu un visas kopienas pārziņā un saņem to atbalstu, jo īpaši, cenšoties ieviest izmaiņas.
                        
                     
         ATTIECĪGI IR VIENISPRĀTIS:
   
               1.
            
            
               novatoriskas pieejas vadībai var palīdzēt piesaistīt un noturēt augstākā labuma kandidātus un ļaut mācīšanās videi apgūt un pilnīgi izmantot potenciālu, kāds piemīt nemitīgajiem jauninājumiem, kuri ātrā tempā ienāk izglītībā;
            
         
               2.
            
            
               izglītības vadītāju loma ir arī jāpadara profesionāla, jānostiprina un jāatbalsta, vispirms apzinot prasmes, kas tiem vajadzīgas, veidojot strukturētākus karjeras modeļus un novērtējot, kādas konkrētas vajadzības profesionālajā izaugsmē ir tiem, kuri ieņem vadošus amatus, un sniedzot attiecīgas apmācības iespējas;
            
         
               3.
            
            
               ir vajadzīga pietiekama elastība, autonomija un pārskatatbildība, lai izglītības vadītāji varētu izstrādāt novatoriskas pieejas vadībai, kā arī radīt tādus apstākļus, lai citi darbinieki tiktu rosināti uzņemties vadošus pienākumus;
            
         
               4.
            
            
               darbiniekiem, kuri ieņem vadošus amatus, ir jāpārvalda un jāapgūst, kā arī regulāri jāatjaunina šādiem amatiem vajadzīgās prasmes, tostarp tās, kas ļauj tiem efektīvi izmantot jaunās tehnoloģijas un vadības metodes, lai veicinātu novatorisku mācīšanos un savas iestādes efektīvu pārvaldību,
            
         ATKĀRTOTI APLIECINA, KA:
   lai arī dažādo izglītības un apmācības sistēmu organizācija un saturs ir vienīgi katras atsevišķās dalībvalsts atbildība, derīgu ieguldījumu, atbalstot un papildinot valsts, reģionālā un vietējā līmenī veiktos pasākumus, var dot sadarbība un paraugprakses apmaiņa izglītības vadības jomā Eiropas līmenī, izmantojot atvērto koordinācijas metodi, ko papildina efektīva ES programmu, jo īpaši Erasmus+, izmantošana,
   AICINA DALĪBVALSTIS:
   A.   ņemot vērā apstākļus katrā valstī un pienācīgi ievērojot taisnīguma principu, atbalstīt jaunus veidus, kā uzlabot izglītības iestāžu un izglītības vadītāju efektīvu un atbildīgu autonomiju, jo īpaši:
   
   
               1.
            
            
               veicinot izglītības iestāžu un izglītības vadītāju autonomiju attiecībā uz pedagoģijas jautājumiem un resursu iekšējo sadali, reizē nodrošinot, ka tiem ir vajadzīgie līdzekļi un atbalsts, lai efektīvi pielāgotos konkrētiem un mainīgiem vietējiem apstākļiem un uz tiem efektīvi reaģētu,
            
         
               2.
            
            
               skaidri definējot uzdevumus un atbildību un nodrošinot, lai izglītības vadītājiem būtu vajadzīgās prasmes, kuras ir jābalsta un jānostiprina dažādos profesionālās izaugsmes veidos, tostarp izmantojot tīklošanu starp šādiem vadītājiem,
            
         
               3.
            
            
               veicinot apzinātu lēmumu pieņemšanu un lielāku pārskatatbildību, piemēram, izmantojot viedus datus, izstrādājot kvalitātes nodrošināšanas mehānismus un izstrādājot īpašus pasākumus izglītības iestādēm mazāk attīstītās teritorijās,
            
         
               4.
            
            
               apkopojot liecības par efektīvām un veiksmīgām izglītības vadības pieejām dažādu valstu kontekstos, jo īpaši lai rastu optimālu līdzsvaru starp elastību, autonomiju un pārskatatbildību, kā arī lai novērtētu novatorisku pieeju ietekmi uz mācīšanas un mācīšanās rezultātu kvalitāti;
            
         B.   darīt izglītības vadību pievilcīgāku, jo īpaši:
   
   
               1.
            
            
               nodrošinot lielāku profesionalizāciju, tādējādi piesaistot visspējīgākos kandidātus,
            
         
               2.
            
            
               ļaujot izglītības vadītājiem koncentrēties uz to, lai uzlabotu mācīšanu un mācīšanos to iestādēs, tostarp cenšoties rast labāku līdzsvaru starp tīri administratīviem pienākumiem un pamatuzdevumiem, kuri saistīti ar mācīšanu un mācīšanos,
            
         
               3.
            
            
               izpētot un izstrādājot izglītības vadītājiem paredzētus pievilcīgus ievadapmācības veidus, agrīnu karjeras atbalstu un turpmāku profesionālo izaugsmi, tostarp izvēršot starpnozaru sadarbību ar citām ieinteresētajām personām, piemēram, uzņēmējdarbības aprindām un sociālajiem partneriem,
            
         
               4.
            
            
               veicinot komandas darbu un elastīgu vadības vidi, piemēram, ļaujot izglītības iestādēs veidot ad hoc komandas, kuru mērķis ir risināt īpašas problēmas, un ārpusskolu tīklus pieredzes apmaiņai un sadarbībai,
            
         
               5.
            
            
               veicinot īpašus pasākumus, savstarpēju mācīšanos un paraugprakses apmaiņu, lai nodrošinātu pienācīgu dzimumu līdzsvaru izglītības vadībā;
            
         C.   attiecīgā gadījumā veicināt novatoriskas pieejas efektīvai izglītības vadībai, jo īpaši:
   
   
               1.
            
            
               ņemot vērā izglītības iestāžu īpašās vajadzības un topošo vadītāju atlases procesā piemērojot pienācīgus kvalitātes nodrošināšanas kritērijus,
            
         
               2.
            
            
               atzīstot un veicinot iestāžu darbinieku vadības potenciālu, jo īpaši tā saukto “dalīto vadību”, nodrošinot tiem iespēju strādāt ar kolēģiem citās iestādēs un sniedzot tiem pamudinājumu un iespējas attīstīt savu potenciālu šajā sakarā,
            
         
               3.
            
            
               stimulējot novatorisku mācīšanas un mācīšanās vides izveidi, tostarp pienācīgi izmantojot IKT un atvērto koordinācijas metodi gan kā pedagoģiskos palīglīdzekļus, gan vadības instrumentus,
            
         
               4.
            
            
               izveidojot un uzturot tīklus, kuru mērķis ir uzsākt un izstrādāt efektīvas pieejas izglītības vadībai un stimulēt un veicināt izglītības vadītāju mācīšanos citam no cita,
            
         AICINA DALĪBVALSTIS UN KOMISIJU:
   
               1.
            
            
               pilnīgi izmantot atvērto koordinācijas metodi, lai veicinātu paraugpraksi un atbalstītu profesionālas vadības attīstību skolu, pieaugušo izglītības un profesionālās izglītības un apmācības jomā un attiecīgā gadījumā sniegtu regulāru atgriezenisko informāciju politiskā līmenī;
            
         
               2.
            
            
               veicināt sadarbību un partnerības efektīvai inovācijai vadībā un izglītības vadītāju profesionālajai izaugsmei – tostarp izvēršot starpnozaru sadarbību starp skolām, augstākās izglītības un profesionālās apmācības iestādēm un uzņēmējdarbības nozari – ar Eiropas finansējuma palīdzību, tostarp izmantojot Erasmus+ programmu un Eiropas strukturālos fondus, jo īpaši Eiropas Sociālo fondu;
            
         
               3.
            
            
               veicināt paraugprakses apmaiņu un novatorisku pieeju izstrādi efektīvai izglītības vadībai, piemēram, izmantojot stratēģiskas partnerības darbības Erasmus+ programmas ietvaros, tostarp mudinot izglītības vadītājus sadarboties ar dažādajām ieinteresētajām personām, tādām kā uzņēmumi, pilsoniskās sabiedrības apvienības un dažādi izglītības iestāžu līmeņi – gan starptautiskā, gan vietējās kopienas mērogā;
            
         
               4.
            
            
               sīkāk izpētīt iespējas, ko sniedz tādas platformas kā eTwinning, lai atbalstītu starpnozaru pieredzes apmaiņas novatoriskas vadības jomā, nodrošinot virtuālas telpas, kurās izglītības vadītāji var sadarboties un izplatīt efektīvus un novatoriskus paņēmienus;
            
         
               5.
            
            
               veicināt turpmāku pētniecību efektīvas izglītības vadības jomā un nodrošināt rezultātu izplatīšanu;
            
         
               6.
            
            
               nostiprināt atbalstu valstu un reģionālajiem ieinteresēto personu tīkliem, kuri iesaistīti izglītības vadībā, un palīdzēt nodrošināt to darba pienācīgu izplatīšanu un papildpasākumus Eiropas līmenī, tostarp ar Skolu vadības Eiropas politikas tīkla starpniecību, kā arī pilnīgi izmantojot liecības, kas apkopotas starptautiskas sadarbības ceļā.
            
         
      (1)  Šajā tekstā termins “vadība” ir lietots vienīgi skolu, profesionālās izglītības un apmācības (PIA) un pieaugušo izglītības iestāžu kontekstā.
   
      (2)  14116/13.